LV Eiropas Savienības Oficiālais Vēstnesis L 251/31

KOMISIJAS LĒMUMS

(2009. gada 23. septembris)

par hlortaldimetila neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela

(izziņots ar dokumenta numuru C(2009) 6431)

(Dokuments attiecas uz EEZ)

(2009/715/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 8. panta 2. punkta ceturto daļu,

tā kā:

(1) Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuri satur I pielikumā neiekļautas darbīgās vielas, kas jau ir pieejamas tirgū divus gadus pēc direktīvas izziņošanas, kamēr minētās vielas pakāpeniski pārbauda atbilstīgi darba programmai.

(2) Komisijas Regulā (EK) Nr. 451/2000 (2) un Regulā (EK) Nr. 1490/2002 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas trešā posma īstenošanai un izveidots to darbīgo vielu saraksts, kuras jānovērtē attiecībā uz to iespējamo iekļaušanu Direktīvas 91/414/EEK I pielikumā. Minētajā sarakstā ir hlortaldimetils.

(3) Hlortaldimetila iedarbība uz cilvēku veselību un vidi ir novērtēta saskaņā ar Regulas (EK) Nr. 451/2000 un (EK) Nr. 1490/2002 noteikumiem attiecībā uz vairākiem izmantošanas veidiem, ko ierosinājis pieteikuma iesniedzējs. Turklāt minētajās regulās ir izraudzītas ziņotājas dalībvalstis, kurām jāiesniedz Eiropas Pārtikas nekaitīguma iestādei (EFSA) attiecīgie novērtējuma ziņojumi un ieteikumi saskaņā ar Regulas (EK) Nr. 1490/2002 10. panta 1. punktu. Ziņotāja dalībvalsts par hlortaldimetilu bija Grieķija, un visa attiecīgā informācija tika iesniegta 2006. gada 31. oktobrī. 2008. gada 3. aprīlī tika iesniegts papildinājums.

(4) Dalībvalstu un EFSA speciālisti veica novērtējuma ziņojuma salīdzinošo pārskatīšanu. Saskaņā ar Regulas (EK) Nr. 1490/2002 11.c pantu salīdzinošā pārskatīšana attiecās uz šādiem aspektiem: toksicitāti, metabolīta MPA būtiskumu un tā iespējamo noplūdi gruntsūdeņos. EFSA iesniedza minēto ziņojumu Komisijai 2008. gada 4. septembrī un publicēja to atkārtoti 2008. gada 26. novembrī kā EFSA secinājumu par mērķtiecīgi veikto darbīgās vielas hlortaldimetila pesticīdu riska novērtējuma salīdzinošo pārskatīšanu (4). Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un tas tika pabeigts 2009. gada 12. jūnijā kā Komisijas pārskata ziņojums par hlortaldimetilu.

(5) Novērtējot minēto darbīgo vielu, konstatēja, ka tās metabolīts MPA noplūst gruntsūdeņos. Pamatojoties uz pieejamo informāciju, nevar secināt, ka būtu sagaidāms, ka augu aizsardzības līdzekļi, kuros ir minētā darbīgā viela, atbilstu Direktīvas 91/414/EEK 5. panta 1. punkta nosacījumiem, it īpaši attiecībā uz minētā metabolīta toksikoloģiskās ietekmes būtiskumu.

(6) Komisija aicināja pieteikuma iesniedzēju iesniegt apsvērumus par salīdzinošās pārskatīšanas rezultātiem un par to, vai darbīgo vielu turpmāk atļaut vai neatļaut. Pieteikuma iesniedzējs iesniedza apsvērumus, kuri tika rūpīgi izskatīti. Tomēr, neskatoties uz iesniedzēja minētajiem argumentiem, aspektus, kas radīja bažas, nevarēja novērst, un novērtējumi, kurus veica, pamatojoties uz informāciju, ko iesniedza un novērtēja Eiropas Pārtikas nekaitīguma iestādes speciālistu sanāksmēs, neliecina, ka, ņemot vērā paredzētos izmantošanas nosacījumus, hlortaldimetilu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(7) Tāpēc hlortaldimetils nav jāiekļauj Direktīvas 91/414/EEK I pielikumā.

(8) Jāveic pasākumi, lai noteiktā laika posmā tiktu atsauktas un netiktu pagarinātas atļaujas, kas piešķirtas hlortaldimetilu saturošiem augu aizsardzības līdzekļiem, un lai tādiem augu aizsardzības līdzekļiem netiktu piešķirtas jaunas atļaujas.

(9) Papildu laiks, ko dalībvalstis piešķir hlortaldimetilu saturošu augu aizsardzības līdzekļu krājumu likvidēšanai, glabāšanai, laišanai tirgū un lietošanai, jāierobežo līdz 12 mēnešiem, ļaujot esošos krājumus izlietot viena augšanas perioda laikā, tādējādi nodrošinot, ka augu aizsardzības līdzekļi, kuros ir hlortaldimetils, būtu pieejami lauksaimniekiem 18 mēnešus pēc šā lēmuma pieņemšanas dienas.

(10) Šis lēmums neierobežo iespēju iesniegt pieteikumus attiecībā uz hlortaldimetilu saskaņā ar 6. panta 2. punktu Direktīvā 91/414/EEK, kuras īstenošanai sīki izstrādāti noteikumi ir paredzēti Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta šīs direktīvas 8. panta 2. punktā, bet nav iekļautas I pielikumā (5), lai šo vielu varbūt iekļautu minētās direktīvas I pielikumā.

(11) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Hlortaldimetilu neiekļauj Direktīvas 91/414/EEK I pielikumā kā darbīgo vielu.

2. pants

Dalībvalstis nodrošina, ka:

a) līdz 2010. gada 23. martam atsauc atļaujas augu aizsardzības līdzekļiem, kuri satur hlortaldimetilu;

b) no šā lēmuma publicēšanas dienas netiek piešķirtas vai pagarinātas atļaujas augu aizsardzības līdzekļiem, kuros ir hlortaldimetils.

3. pants

Papildu laiks, ko dalībvalstis piešķir saskaņā ar Direktīvas 91/414/EEK 4. panta 6. punktu, ir tik īss, cik iespējams, un beidzas ne vēlāk kā 2011. gada 23. martā.

4. pants

Šis lēmums ir adresēts dalībvalstīm.

Briselē, 2009. gada 23. septembrī Komisijas vārdā – Komisijas locekle Androulla VASSILIOU

(1) OV L 230, 19.8.1991., 1. lpp.

(2) OV L 55, 29.2.2000., 25. lpp.

(3) OV L 224, 21.8.2002., 23. lpp.

(4) EFSA zinātniskais ziņojums (2008) 156. Conclusion regarding the focused peer review of the pesticide risk assessment of the active substance chlorthal-dimethyl (pabeigts 2008. gada 4. septembrī un atkārtoti publicēts 2008. gada 26. novembrī).

(5) OV L 15, 18.1.2008., 5. lpp.